Telemark SV krever bedre og billigere kollektivtilbud

Telemark SV vil prioritere et godt kollektivtrafikktilbud, slik at vi alle kan komme oss dit vi skal på en enkel og miljøvennlig måte. Kollektivtransport bidrar til kutt i klimagassutslipp og renere luft. Kollektivsatsing gir også bedre trafikksikkerhet, mer attraktive bo- og oppvekstmiljø og bedre framkommelighet for næringsliv, folk og nyttetransport. Kollektivtrafikk er også aller viktigst for folk med dårlig råd, og for unge og gamle som ikke har mulighet til å kjøre bil.

Det er nødvendig å styrke finansieringen av kollektivtransporten. Telemark SV beklager at Bamble kommune gikk ut av byvekstavtalen for Grenland. Staten må ta en større del av regninga for kollektivtransporten for å finansiere utvidelse busstilbudet i byer, og ikke minst må kollektivtilbudet i hele fylket styrkes, ved rimeligere priser og langt hyppigere avganger, både på virkedager og på røde dager.

* Telemark fylke må bevilge mer penger til kollektivtrafikken.
* Det skal lønne seg å velge kollektivt. SV er for et rimeligere kollektivtilbud, med en stabil lav takst.
* Det må bli lettere å reise kollektivt i distriktene. Derfor må det satses på godt og regelmessig buss-, ferge- og båttilbud i distriktene kombinert med bestillingsdrosjer der det ikke er hensiktsmessig med faste ruter.
* Styrke finansieringen av kollektivtransporten og utvide ordningen med byvekstavtaler og belønningsordning til flere tettsteder.
* Staten må øke sitt bidrag til minimum 80 prosent av investeringene for store kollektivprosjekter.
* At all vekst i persontrafikk i byområdene skal tas med kollektivtrafikk, sykkel og gange, og at privatbilisme reduseres med 40 prosent i Grenland innen 2030.
* Sikre rask gjennomføring av viktige kollektivtiltak og åpne for fullfinansiering av store kollektivinvesteringer i Telemark.